**Anexa 6 – Criterii de selecție aplicabile în mod unitar în cadrul operațiunilor care vizează furnizarea de servicii de educație și îngrijire pentru copii de vârstă antepreșcolară în cadrul grupelor de creșă**

Având în vedere faptul că operațiunile din cadrul POCU, Axa Prioritară 6, OS 6.2. se adresează copiilor antepreșcolari cu vârsta din intervalul 0-2 ani, care nu pot fi selectați pentru a participa de sprijin în cadrul serviciilor de educație și îngrijire prin aplicarea unor criterii specifice aplicabile în mod direct copiilor vizați (datorită vârstei foarte mici a acestora și a imposibilității utilizării formelor normale de comunicare prin intermediul documentelor), criteriile de selecție vor avea în vedere mama, sau după caz, tatăl/tutorele legal al copilului.

1. Conform HG nr 1252/2012 de aprobare a Metodologiei de organizare şi funcţionare a creşelor şi a altor unităţi de educaţie timpurie antepreşcolară, capitolului VII. “Finanţarea creşelor şi a altor unităţi de educaţie antepreşcolară” părinţii/reprezentanţii legali sunt obligaţi la plata unei contribuţii lunare, a cărei valoare este stabilită prin dispoziţie a primarului în funcţie de numărul de copii din familie şi de venitul mediu net lunar pe membru de familie calculat pe perioadă de şase luni anterioară înscrierii copilului, certificat prin adeverinţa de venituri pentru fiecare dintre părinţi/reprezentanţi legali.

Sunt scutiţi de la plata acestei contribuţii părinţii/reprezentantul legal care au în îngrijire copii ce sunt expuşi riscului de separare de familie şi au aprobate planuri de servicii. Conform HG nr1252/2012 privind aprobarea Metodologiei de organizare şi funcţionare a creşelor şi a altor unităţi de educaţie timpurie antepreşcolară, valoarea contribuţiei se stabileşte în următoarele cote procentuale şi **nu poate depăşi 20% din costul mediu lunar de întreţinere în unitatea publică** în care se oferă servicii de educaţie antepreşcolară:

|  |  |  |
| --- | --- | --- |
| Venit mediu brut lunar cumulat al părinţilor/reprezentanţilor legali | Număr copii | Cota procentuală  contribuţie părinţi |
| Peste 700 de lei | un copil | 20% |
| 2 sau mai mulţi copii | 10% |
| Între 225 şi 699 de lei | un copil | 10% |
| 2 sau mai mulţi copii | 5% |
| Între 0-224 lei | un copil | 0 |
| 2 sau mai mulţi copii | 0 |

Costul mediu lunar de întreţinere se stabileşte diferenţiat, în funcţie de tipul creşei, respectiv centru de zi sau grupe de educaţie antepreşcolară înfiinţate pe lângă grădiniţe, şi se aprobă anual prin act administrativ al instituţiei care are în administrare creşa.

Din analiza bazei legale, detaliate mai sus, reiese un prim criteriu de selecție a beneficiarului de servicii de creșă, și anume, **veniturile familiei de provenință a copilului.**

Prioritate în acordarea sprijinului vor avea, din această perspectivă, acei copii care provin din familii cu venituri sub 699 lei/lună, urmați de cei din categoria 700 lei până la valoarea unui salariu minim pe economie (în valoare de 1450 lei pentru anul 2017), adică cel puțin un părinte angajat, dar cu venituri lunare mici.

1. Un al doilea criteriu de selecție utilizabil va fi referitor la **ocuparea pe piața muncii a mamei copilului sau, după caz[[1]](#footnote-1), a tatălui/tutorelui legal.** Mai precis, serviciul de creșă se va acorda unui copil care provine dintr-o familie în care mama sau tatăl/tutorele legal beneficiază de măsuri active de ocupare, sprijinul fiind văzut ca o susținere/stimulare a angajabilității, respectiv:

* Mama copilului antepreșcolar sau, după caz tatăl/tutorele legal, nu este angajată dar poate face dovada că este inclusă într-un program de acordare de măsuri active de ocupare (ex. identificarea tinerilor/mamelor NEETs inactive, acțiuni de informare şi consiliere profesională, angajare prin subvenționarea locurilor de munca/stimularea mobilității prin primele de mobilitate/prima de activare sau participarea la programe de formare profesională a adulților în vederea angajării/medierea muncii sau ca activități de acompaniament adresate exclusiv tinerilor NEETs cu nivelurile de ocupabilitate C și D, respectiv ”Greu ocupabil” și ”Foarte greu ocupabil” în vederea sprijinirii acestora să participe la activitățile proiectului. servicii de asistență medicală, psihologică și socială, servicii de asistență (creșă, afterschool, acompaniere) pentru persoanele aflate în îngrijirea tânărului NEETs.

1. Un al treilea criteriu de selecție are în vedere **proveniența copilului sprijinit din familii vulnerabile, inclusiv roma**.

Se va folosi următoarea delimitare conceptuala pentru clarificarea semnificației ”familii vulnerabile”: copii antepreșcolari care provin din familii care îndeplinesc una sau mai multe dintre următoarele condiții: trăiesc în zone defavorizate; trăiesc în zone izolate geografic, în zone rurale; provin din familii cu statut socio-economic scăzut (sărace); aparțin minorității rome sau unor grupuri marginalizate sau subreprezentate; au dizabilități sau cerințe educaționale speciale; se află temporar sau permanent într-o stare de sănătate afectată; provin din familii monoparentale; au unul sau ambii părinți plecați de acasă (ex: la muncă în străinătate/în altă localitate); sunt remigrați; provin din familii cu un nivel scăzut de educație a părinților; sunt în alte situații demonstrabile de risc educațional.

Accepțiunii enunțate mai sus i se adaugă și următoarele categorii de aparținători pentru copilul antepreșcolar din grupul țintă:

* Persoane beneficiare ale venitului minim garantat (VMG), ASF (alocației de susținerea familiei);
* Lucrători pe cont propriu în agricultură;
* Tinere mame din centre de plasament;
* Tinere mame care au părăsit sistemul de protecție a copilului;
* Persoane fără adăpost stabil;
* Mame adolescente;
* Persoane care suferă de dependență de alcool, droguri și alte substanțe toxice;
* Persoane lipsite de libertate sau aflate sub control judiciar;
* Persoane aflate în evidențele serviciilor de probațiune;
* Mame, victime ale violenței domestice;
* părinții/reprezentanții legali ai copiilor care nu au contractul de munca suspendat (excepție fac părinții care in maxim 3 luni urmează sa se reîncadreze in munca);
* părinții care nu au un loc de munca, dar care se afla in căutarea unui loc de munca (fapt care poate fi dovedit cu adeverința de la Agenția Județeana de Ocupare si Formare Profesionala);
* mamele care sunt eleve sau studente la forma de zi (adeverința de la unitatea de învățământ frecventată.

Pentru toate situațiile de vulnerabilitate enunțate, este necesară demonstrarea cu documente încadrarea în fiecare caz aplicabil.

Aplicabilitatea celor 3 criterii de selecție prezentate mai sus se va realiza în mod individual, prin analiza dosarului de înscriere al fiecărui copil, fără a se stabili o prioritate a unuia dintre criterii.

Pentru toate categoriile de operațiuni care vizează furnizarea de servicii de educație și îngrijire pentru copii de vârstă antepreșcolară în cadrul grupelor de creșă în cadrul proiectelor cofinanțate din POCU 2014-2020, este necesară, în primul rând, furnizarea de către mamă/tată/tutore legal a documentelor de identitate pentru copil (pentru dovedirea încadrării vârstei acestuia în intervalul 0-2 ani, până la 3 ani neîmpliniți) și pentru demonstrarea calității de mamă/tată/tutore legal în relație cu copilul sprijinit.

1. Pentru situații în care copilul este în îngrijirea exclusivă a tatălui sau a unui tutore legal. [↑](#footnote-ref-1)